Predkladacia správa

Návrh Vyhodnotenia plnenia Ročného národného programu prípravy SR na členstvo v NATO (RNP PRENAME) v roku 2002 bol vypracovaný na základe uznesenia vlády SR č. 277 bod B.2 z 28. marca 2001, ktorým vláda ukladá ministrovi zahraničných vecí a ministrovi obrany každoročne do 30. januára informovať vládu SR o stave plnenia úloh Národného programu PRENAME počas obdobia jeho realizácie. Dokument bol spracovaný na základe podkladov 11 medzirezortných pracovných skupín, pričom jeho tvorbu koordinoval sekretariát Výboru vlády pre prípravu SR na členstvo v NATO. 
Vyhodnotenie plnenia RNP PRENAME v roku 2002 je sumarizáciou plnenia úloh a dosahovania cieľov v poradí tretieho RNP PRENAME. Jeho cieľom je poskytnúť prehľad uskutočnených opatrení všetkých zainteresovaných subjektov v procese prípravy SR na členstvo v NATO, ktorý sa realizuje prostredníctvom programu PRENAME s využitím pridelených finančných prostriedkov.
Materiál je rozdelený do dvoch častí. Prvá obsahuje hodnotenie jednotlivých cieľov tak, ako boli uvedené v RNP PRENAME 2002. Druhá časť predstavuje podrobný prehľad  konkrétnych úloh a krokov, ako aj spôsob vynakladania pridelených finančných prostriedkov v roku 2002. Tabuľka taktiež indikuje oblasti, v ktorých boli použité finančné prostriedky presunuté z roku 2001, a v ktorých boli presunuté prostriedky na rok 2003. Uvedené úpravy vychádzajú najmä zo skutočnosti, že niektoré úlohy bolo možné plniť iba v nadväznosti na iné úlohy alebo ich realizácia presahuje do obdobia nasledovného účtovného roku.
Celkovo je možné konštatovať, že pripravenosť SR prevziať záväzky vyplývajúce z očakávaného budúceho členstva v Aliancii sa v roku 2002 posunula na kvalitatívne vyššiu úroveň a to nielen zásluhou získania pozvania k začatiu rozhovorov o vstupe SR do NATO, ale najmä efektívnym využívaním konzultačných mechanizmov Akčného plánu pre členstvo v NATO (MAP). 
Podmienkou úspešného zavŕšenia prístupového procesu do NATO však stále ostáva zachovanie kontinuity nastúpených reforiem, upevňovanie demokratických princípov v spoločnosti čo sú základné predpoklady pre budovania vzťahov dôvery s členskými krajinami Aliancie.
Predkladaný materiál nemá žiaden priamy dopad na verejné financie, ani iný ekonomický alebo environmentálny vplyv, či vplyv na zamestnanosť. 
Materiál vzhľadom na svoj informatívny charakter prešiel zjednodušeným pripomienkovým konaním. Dňa 13. januára 2003 Výbor vlády pre prípravu SR na členstvo v NATO na úrovni štátnych tajomníkov zobral daný materiál na vedomie. K materiálu neboli zaznamenané žiadne pripomienky zo strany verejnosti.